ลืออีก! NT จ่อทิ้งคลื่น700MHz อ้างขาดงบลงทุน วงการหวั่นขายหน้า หากเกิดเหตุ “รัฐเบี้ยวรัฐ”
ลืออีก! NT จ่อทิ้งคลื่น 700MHz อ้างขาดงบลงทุน วงการหวั่นขายหน้า หากเกิดเหตุ “รัฐเบี้ยวรัฐ”
7 เม.ย. 2564

ผู้สื่อข่าวรายงานว่า จากกรณีก่อนหน้านี้ที่มีกระแสข่าวลือว่า บริษัท โทรคมนาคมแห่งชาติ จำกัด (มหาชน) หรือ NT ซึ่งเป็นบริษัทที่ควบรวมกิจการระหว่าง บริษัท ทีโอที จำกัด (มหาชน) หรือ TOT และบริษัท กสท โทรคมนาคม จำกัด (มหาชน) หรือ CAT กำลังตัดสินใจว่าจะทิ้งคลื่น 700 MHz ที่ CAT เป็นผู้ชนะการประมูลเมื่อวันที่ 16 ก.พ. 2563 ด้วยการไม่ชำระค่าประมูลคลื่น เนื่องมีความกังวลถึงความสามารถในการเติบโตเมื่อเข้าสู่ธุรกิจ 5G และจะใช้เงินจำนวนนี้ไปซื้อหุ้นในบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ประมาณ 20-30% ซึ่งมีแผนลงทุนใน 5G อยู่แล้ว
ขณะที่ในวันที่ 16 มี.ค. 64 นายวิโรจน์ โตเจริญวาณิช รองกรรมการผู้จัดการใหญ่ สายงานสื่อสารไร้สาย 1 ของ NT เปิดเผยว่า บริษัทได้ชำระเงินค่าประมูลคลื่น 700 MHz งวดที่ 1 จำนวน 3,670.74 ล้านบาท (รวมภาษีมูลค่าเพิ่ม) พร้อมหนังสือค้ำประกันการชำระเงินค่าคลื่นความถี่งวดที่ 2-10 รวมมูลค่ากว่า 33,000 ล้านบาท ให้กับสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เป็นที่เรียบร้อยแล้ว
สำหรับคลื่น 700 MHz ที่ประมูลมามี 2 ใบอนุญาต รวม 2×10 MHz เป็นเงิน 34,306 ล้านบาท (ไม่รวมภาษีมูลค่าเพิ่ม) โดยตามเงื่อนไขการประมูลคลื่น 700 MHz กำหนดการชำระเงินค่าประมูลเป็น 10 งวดๆ ละ 10% และจะต้องชำระเงินก่อนการอนุญาตให้ใช้คลื่นในวันที่ 1 เม.ย. 2564 เป็นระยะเวลา 15 วัน หรือภายในวันที่ 16 มี.ค. 2564
อย่างไรก็ตาม ล่าสุดมีกระแสข่าวลือออกมาอีกครั้ง ว่าทาง NT มีแนวโน้มว่าจะทิ้งคลื่นความถี่ 700 MHz โดยจะยอมเสียค่าปรับจากการผิดสัญญาการประมูล และจะส่งผลให้รัฐวิสาหกิจเสียชื่อเสียงในระดับโลก พร้อมกันนี้ยังมีการตั้งคำถามว่า ในประเทศไทยจะเหลือผู้ที่ให้บริการคลื่น 5G เพียงแค่ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และบริษัท ทรู คอร์ปอเรชั่น จำกัด (มหาชน) หรือ TRUE เพียงเท่านั้นหรือไม่อย่างไร